ໃນເຊົ້າວັນທີ 18 ຕຸລາ 2022 ທີ່ຫ້ອງປະຊຸມສະພາປະຊາຊົນແຂວງສະຫວັນນະເຂດ ໂດຍການເປັນປະທານຂອງທ່ານ ປອ ເກດແກ້ວ ສີຫາລາດ ຮອງປະທານກໍາມະການ ສຕສ, ໂດຍການຕ້ອນຮັບຂອງທ່ານ ຄໍາຜັນ ຄູນສະຫວັນ ຮອງປະທານສະພາປະຊາຊົນແຂວງ, ບັນດາທ່ານ ຄະນະກຳມະການ ເສດຖະກິດ, ແຜນການ ແລະ ການເງິນ, ພະນັກ ງານວິຊາການ ຂອງບັນດາຂະແໝງການທີ່ກ່ຽວຂ້ອງເຂົ້າຮ່ວມ.
ໃນການລົງມາເຄື່ອນໄຫວຕິດຕາມກວດກາໃນຄັ້ງນີ້ຈຸດປະສົງແມ່ນ ເພື່ອເກັບກໍາ ສະພາບການຈັດຕັ້ງປະຕິບັດບັນດານິຕິກໍາ ທີ່ພົວພັນ ວຽກງານການຂຶ້ນທະບຽນ-ອອກໃບຕາດິນ ຂອງພະແນກຊັບພະຍາກອນທໍາມະຊາດ ແລະ ສິ່ງແວດລລ້ອມແຂວງ ແລະ ວຽກງານການຂຸດຄົ້ນແຮ່ທາດທົດລອງ ຂອງພະແນກພະລັງງານ ແລະ ບໍແຮ່ ທີ່ກອງປະຊຸມສະໄໝສາມັນເທື່ອທີ 03 ຂອງສະພາແຫ່ງຊາດ ຊຸດທີ IX ຮັບຮອງເອົາບັນດາກົດໝາຍ ປະກອບມີ: ກົດໝາຍວ່າດ້ວຍທີ່ດິນ, ກົດໝາຍວ່າດ້ວຍແຮ່ທາດ, ກົດໝາຍວ່າດ້ວຍການສົ່ງເສີມ, ກົດໝາຍວ່າດ້ວຍການປົກປັກຮັກສາສິ່ງແວດລ້ອມ ແລະ ນິຕິກໍາທີ່່ກ່ຽວພັນກັບຂະແໝງການ ແລະ ພາກສ່ວນທີ່ກ່ຽວຂ້ອງ, ເພື່ອນໍາເອົາຂໍ້ມູນໄປວິເຄາະ, ວິໃຈ ໃຫ້ເຫັນສະພາບຕົວຈິງ ແລະ ນໍາເອົາບັນຫາດັ່ງກ່າວເຂົ້ານໍາສະເໜີຕໍ່ກອງປະຊຸມຄະນະປະຈໍາສະພາແຫ່ງຊາດ ແລະ ກອງປະຊຸມສະໄມສາມັນເທື່ອທີ 04 ຂອງສະພາແຫ່ງຊາດ ຊຸດທີ IX. ຕໍ່ຈາກນັ້ນກໍ່ໄດ້ເຮັດວຽກຮ່ວມກັບການນໍາຂອງເມືອງພີນ ແລະ ບໍລິສັດຂຸດຄົ້ນແຮ່ເຫຼັກ, ພ້ອມທັງຮັບຟັງບົດລາຍງານ ສະພາບການຈັດຕັ້ງ ປະຕິບັດຕົວຈິງກ່ຽວກັບໂຄງການທົດລອງຂຸດຄົ້ນແຮ່ທາດເຫຼັກ ໂດຍຫຍໍ້, ພ້ອມທັງລົງຢ້ຽມຢາມ ໂຄງການພາກຢູ່ສະໝາມ, ເພື່ອເອົາຂໍ້ມູນຕົວຈິງນໍາສະເໜີໃນຂັ້ນຕໍ່ໄປ.